Document ID: 32015R0401

REGOLAMENT TAL-KUMMISSJONI (UE) 2015/401
tal-25 ta' Frar 2015
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-limiti massimi ta' residwi għall-aċetamiprid, il-kromafenożid, iċ-ċjażofammid, id-dikamba, id-difenokonażol, il-fenpirażammina, il-fluważinam, il-formetanat, in-nikotina, il-penkonażol, il-pimetrożina, il-piraklostrobin, it-taw-fluvalinat u t-tebukonażol f'ċerti prodotti jew fuqhom
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,
Billi:
(1)
Il-limiti massimi ta' residwi (MRLs) għall-aċetamiprid, iċ-ċjażofammid, il-formetanat, il-pimetrożina, il-piraklostrobin u t-tebukonażol ġew stipulati fl-Anness II tar-Regolament (KE) Nru 396/2005. L-MRLs għall-penkonażol ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. L-MRLs għall-kromafenożid, id-dikamba, id-difenokonażol, il-fenpirażammina, il-fluważinam, in-nikotina u t-taw-fluvalinat ġew stabbiliti fil-Parti A tal-Anness III tar-Regolament (KE) Nru 396/2005.
(2)
Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva kromafenożid fuq il-frott taż-żerriegħa u fuq l-għeneb, tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġu emendati l-MRLs eżistenti.
(3)
Fir-rigward taċ-ċjażofammid, tressqet applikazzjoni ta' dan it-tip għall-għeneb. Fir-rigward tad-difenokonażol, tressqet applikazzjoni ta' dan it-tip għall-bżar u l-brunġiel. Fir-rigward tal-fenpirażammina, tressqet applikazzjoni ta' dan it-tip għall-berquq, iċ-ċirasa, il-ħawħ u l-għanbaqar. Fir-rigward tal-formetanat, tressqet applikazzjoni ta' dan it-tip għall-frawli. Fir-rigward tal-penkonażol, tressqet applikazzjoni ta' dan it-tip għat-tut u l-lampun. Fir-rigward tal-pimetrożina, tressqet applikazzjoni ta' dan it-tip għall-għanżalor. Fir-rigward tal-piraklostrobin, tressqet applikazzjoni ta' dan it-tip għall-għeruq taċ-ċikwejra. Fir-rigward tat-taw-fluvalinat, tressqet applikazzjoni ta' dan it-tip għall-frott taż-żerriegħa, għall-ħawħ, għall-berquq, għall-għeneb, għat-tadam, għall-brunġiel, għall-bettieħ, għall-brokkoli, għall-kaboċċi ta' Brussell, għall-ġidra, għall-qaqoċċ, għall-ħass u għal pjanti oħra tal-insalata. Fir-rigward tat-tebukonażol, tressqet applikazzjoni ta' dan it-tip għaż-żerriegħa tal-pepprin.
(4)
B'konformità mal-Artikolu 6(2) u (4) tar-Regolament (KE) Nru 396/2005, tressqet applikazzjoni għall-użu tal-aċetamiprid fuq il-berquq u l-ġewż tas-siġar. L-applikant isostni li l-użi awtorizzati ta' dik is-sustanza fuq għelejjel bħal dawn fl-Istati Uniti jwasslu għal residwi ogħla mill-MRLs fir-Regolament (KE) Nru 396/2005, u li jeħtieġ li jkun hemm MRLs ogħla sabiex jiġi evitat li jkun hemm ostakli kummerċjali għall-importazzjoni ta' dawk l-għelejjel.
(5)
Applikazzjonijiet ta' dak it-tip tressqu wkoll fir-rigward tal-użu tad-dikamba fuq il-fażola tas-sojja ġenetikament modifikata, u fir-rigward tal-użu tal-fluważinam fuq l-għeruq tal-ġinseng. L-applikanti jsostnu li l-użi awtorizzati ta' dawk is-sustanzi fuq għelejjel bħal dawn fl-Istati Uniti jwasslu għal residwi ogħla mill-MRLs fir-Regolament (KE) Nru 396/2005, u li jeħtieġ li jkun hemm MRLs ogħla sabiex jiġi evitat li jkun hemm ostakli kummerċjali għall-importazzjoni ta' dawk l-għelejjel.
(6)
B'konformità mal-Artikolu 8 tar-Regolament (KE) Nru 396/2005 dawn l-applikazzjonijiet ġew evalwati mill-Istati Membri kkonċernati u r-rapporti ta' evalwazzjoni ntbagħtu lill-Kummissjoni.
(7)
L-Awtorità Ewropea dwar is-Sigurtà fl-Ikel, minn hawn 'il quddiem imsejħa bħala “l-Awtorità”, ivvalutat l-applikazzjonijiet u r-rapporti ta' evalwazzjoni, u eżaminat b'mod partikolari r-riskji għall-konsumatur u, fejn rilevanti, għall-annimali u tat opinjonijiet motivati dwar l-MRLs proposti (2). L-Awtorità għaddiet dawn l-opinjonijiet lill-Kummissjoni u lill-Istati Membri, u għamlithom disponibbli għall-pubbliku.
(8)
Fl-opinjonijiet motivati tagħha, l-Awtorità kkonkludiet li, fir-rigward tal-użu tal-fenpirażammina fuq il-ħawħ, mhi meħtieġa l-ebda modifika tal-MRL eżistenti. Fir-rigward tal-użu tat-taw-fluvalinat fuq il-frott taż-żerriegħa, il-berquq, il-ħawħ u t-tadam, id-dejta li tressqet ma kinitx biżżejjed biex jiġu stabbiliti MRLs ġodda. Għalhekk, l-MRLs attwali ma għandhomx jiġu modifikati.
(9)
Rigward id-dikamba, waqt il-ħsad ma nstabu ebda residwi ta' dikamba fil-fażola tas-sojja tolleranti għad-dikamba. L-Awtorità kkonkludiet li l-komponent rilevanti tar-residwi identifikati fil-fażola tas-sojja tolleranti għad-dikamba kien il-metabolit 3,6-aċidu diklorosaliċiliku (DCSA).
(10)
Fir-rigward tal-applikazzjonijiet l-oħra kollha, l-Awtorità kkonkludiet li kienu ġew sodisfatti r-rekwiżiti kollha fir-rigward tad-dejta u li, abbażi ta' valutazzjoni tal-esponiment tal-konsumatur għas-27 grupp speċifiku Ewropew tal-konsumatur, il-modifiki fl-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi bil-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għal perjodu qasir b'konsum estrem tal-prodotti rilevanti tal-għelieqi ma wrew li kien hemm riskju li jinqabżu l-konsum aċċettabbli ta' kuljum (ADI) jew id-doża ta' referenza akuta (ARfD).
(11)
Fir-rigward tan-nikotina, bir-Regolament tal-Kummissjoni (UE) Nru 897/2012 (3) ġew stabbiliti MRLs temporanji għall-faqqiegħ salvaġġ sat-30 ta' Novembru 2014 skont l-Artikolu 16(1)(a) tar-Regolament (KE) Nru 396/2005, sakemm jiġu ppreżentati u evalwati dejta u informazzjoni ġdida dwar l-okkorrenza b'mod naturali jew il-formazzjoni ta' nikotina fil-prodotti kkonċernati. Il-Kummissjoni ġiet infurmata bi proġett ta' riċerka li qed jitwettaq bħala investigazzjoni dwar is-sorsi ta' nikotina preżenti f'dawk l-għelejjel. Fid-dawl tat-tul ta' żmien previst tal-istudju, u sabiex jingħata ż-żmien meħtieġ biex il-Kummissjoni tieħu d-deċiżjoni tagħha, huwa xieraq li l-validità ta' dawn l-MRLs tiġi estiża sad-19 ta' Ottubru 2016.
(12)
Fir-rigward tal-formetanat, diversi MRLs ġew modifikati bir-Regolament tal-Kummissjoni (UE) Nru 61/2014 (4). Dak ir-Regolament inaqqas l-MRL għall-frawli sal-limitu ta' determinazzjoni mill-14 ta' Awwissu 2014. Fl-interess taċ-ċertezza legali, huwa xieraq li l-MRL stipulat f'dan ir-Regolament jibda japplika mill-istess data.
(13)
Abbażi tal-opinjonijiet motivati tal-Awtorità u waqt li jitqiesu l-fatturi rilevanti tas-suġġett li qiegħed jiġi analizzat, l-emendi xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(14)
Ir-Regolament (KE) Nru 396/2005 għandu għalhekk jiġi emendat skont dan,
(15)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jibda japplika mill-1 ta' Novembru 2014. Madankollu, għandu japplika mill-14 ta' Awwissu 2014 għall-MRL tal-formetanat fil-frawli.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta' Frar 2015.

Labels: 17
20
0
3
6